### Beslutningstema

Det drøftes, hvordan der skal arbejdes videre med en afklaring af [adresse] fremtid

### Historik

Klima-, Vækst- og Udviklingsudvalget godkendte den 4. november 2024 at rette henvendelse til Banedanmark med ønske om at redegøre for strækningens potentiale

### Sagsfremstilling

Den 4. november 2024 behandlede Klima-, Vækst- og Udviklingsudvalget en sag på baggrund af, at Banedanmark havde henvendt sig vedrørende Tønder-Tinglev banens nuværende og fremtidige status. Banedanmark havde meddelt, at banen er kategoriseret som ”hvilende” jernbane, og der kan ikke uden videre ansøges om tildeling af kapacitet. Banedanmark skrev, at en nedlæggelse af banen vil betyde, at Banedanmark kan fjerne strækningens nedslidte anlægselementer. Samtidigt kan der åbnes op for muligheden for, at banetracéet kan anvendes som eksempelvis kommunal stiforbindelse eller faunakorridor med henblik på styrkelse af den lokale biodiversitet. Sagen var således på ny taget op internt i Banedanmark. Man var interesseret i at høre, om Tønder Kommune fastholder seneste udmelding af 10. maj 2019 (som henviser til høringssvar af 4. maj 2017), eller om kommunen ikke længere har nogen indvendinger mod Banedanmarks arbejde mod nedlæggelse af banestrækningen Tønder-Tinglev.

I Tønder Kommune havde sagen da senest været behandlet politisk i Klima-, Vækst- og Udviklingsudvalget i forbindelse med, at kommunen afgav høringssvar den 10. maj 2023 til Trafikplan for den statslige jernbane. Høringssvaret er vedlagt, og i dette svar står:

”Tønder-Tinglev banen har ikke været benyttet siden 2002. Det er Tønder Kommunes ønske, at der foretages en analyse og vurdering af mulighederne for fremtidig kørsel på strækningen. Dette til såvel gods- som persontransport.” Der har ikke efterfølgende været politiske tilkendegivelser.

Udvalget valgte på baggrund af henvendelsen at rette henvendelse tilbage til Banedanmark med ønske om, at de redegjorde for strækningens potentiale.

Banedanmark har nu besvaret Tønder Kommunes henvendelse med, at Banedanmark ikke har bevilling til at iværksætte den undersøgelse af strækningens potentiale, som kommunen efterspørger, og at Banedanmark vil drøfte banens fremtid med Transportministeriet. Banedanmark har ikke nogen selvstændig holdning til, hvorvidt jernbanen nedlægges eller ej.  De henviser til, at banen er lukket uden aktuel udsigt til at blive reaktiveret og pga. de omkostninger, der er forbundet med at have den liggende, har Banedanmark haft et ønske om at få et grundlag for en stillingtagen til banens fremtid.

Til udvalgets orientering bemærkes det, at i forbindelse med opdatering af Porten til [adresse] har URS indsamlet de sønderjyske mål og ønsker på infrastrukturområdet. Opgaven med revision af de sønderjyske infrastrukturønsker blev sat i gang i 2022 som følge af den nationale ”Infrastrukturplan 2035” fra juni 2021. Infrastrukturgruppens medlemmer er hørt og interviewet undervejs. Der er lavet baggrundsinterview, research og gennemført møder med udvalgte folketingsmedlemmer og konsulenter. Tønder Kommune bidrog med ønsker til en bruttoliste til infrastrukturområdet herunder også med ønsket om genaktivering af Tønder-Tinglev banen. På URS-mødet den 14. august 2024 prioriteredes for jernbanen

* Dobbeltspor Tinglev og Padborg igangsæt år 2029 (760 mio. kr. fra IP 2035)
* Opgradering af Esbjerg-Nieböll banen med signalprogram og bedre muligheder/køreplaner retning [adresse].
* Længere sigt: En fælles dansk-tysk jernbanestation/en køreplan med stop i [adresse] for internationale højhastighedstog med direkte tog mod [adresse] og Århus. (Tinglev er pt. grænsestation)
* Kapacitetsudvidelse af [adresse] i Padborg.
* Grøn omstilling Udbygge og styrke muligheder for Kombitrafik hvor mere gods overflyttes fra lastbil til tog, skib eller andre transportformer.

Tønder-Tinglev banen blev således ikke prioriteret i URS-regi, hvilket også fremgik af administrativt møde med URS juni 2025. I lighed med andre ikke prioriterede projekter kan parterne i URS i stedet hver især selv vælge at arbejde med disse. Tilsvarende står det i Aabenraa Kommunes Kommuneplan, at "Banen mellem Tønder til Tinglev har ikke været i drift i flere år, dog er den ikke formelt nedlagt. Ifølge Banestyrelsen har strækningen status som godsbane. [adresse] er pt. spærret."

På baggrund af ovenstående ønskes en politisk stillingtagen til, hvordan der skal arbejdes videre med en afklaring af [adresse] fremtid.

### Indstilling Fagchefen for Klima, Plan og Udvikling indstiller,

at det drøftes, hvordan der skal arbejdes videre med en afklaring af [adresse] fremtid

### Beslutning

Udvalget ønsker ikke at understøtte nedlæggelse af banen. Der rettes henvendelse til relevante folketingspolitikere og ministre. Forvaltningen udarbejder udkast til henvendelsen.

Palle Winther deltog ikke i mødet.